b'\n_START_ARTICLE_\nSeba\n_START_SECTION_\nKarj\xc3\xa4\xc3\xa4r\n_START_PARAGRAPH_\nAhrenberg alustas elektroonilise muusika loomist 15-aastase muusikahuvilise noorukina. Alguses kasutas ta Atari arvutit, s\xc3\xbcntesaatorit ja trummimasinat, seej\xc3\xa4rel ostis ka s\xc3\xa4mpleri. Esimesed Ahrenbergi produtseeritud lood liigitusid tekno alla, kuid peagi k\xc3\xb6itsid tema t\xc3\xa4helepanu breakbeat\'i helid._NEWLINE_1990. aastate keskel moodustas Seba koos Loteki ja MC Sandoriga ambient-muusikat m\xc3\xa4ngiva trummi ja bassi grupi Peanut Planet. 1995. aastal tuli LTJ Bukemi plaadifirma Good Looking Records alt v\xc3\xa4lja Seba ja Loteki koost\xc3\xb6\xc3\xb6na valminud singel "Sonic Winds". Duo andis Good Lookingu alt v\xc3\xa4lja ka singli "Universal Music", misj\xc3\xa4rel ilmus erinevate LTJ Bukemile kuulunud plaadifirmade alt ridamisi Seba produtseeritud lugusid. Enamjaolt oli tegu atmosf\xc3\xa4\xc3\xa4rilise trummi ja bassiga._NEWLINE_1997. aastal hakkas Seba korraldama Stockholmis \xc3\xbcritustesarja "Secret Operations". Seba s\xc3\xb5nul sai peosari nime selle j\xc3\xa4rgi, et seal m\xc3\xa4ngitud muusika oli tollal veel suhteliselt tundmatu ja kohale tulnud moodustasid seega justkui sala\xc3\xbchingu._NEWLINE_1999. aastal andis Secret Operations v\xc3\xa4lja CD-kogumiku "Case One". Ahrenberg kasutas sellel pseudon\xc3\xbc\xc3\xbcmi Forme. Et Ahrenberg oli lepinguliselt seotud tantsumuusika plaadifirmaga Svek, ei olnud tal Secret Operationsi kui leibli \xc3\xbcle t\xc3\xa4it kontrolli. Secret Operations andis kogumiku v\xc3\xa4lja Sveki alaleiblina._NEWLINE_Aastatel 1999\xe2\x80\x932003 produtseeris Ahrenberg Sveki jaoks pseudon\xc3\xbc\xc3\xbcme Seba ja Forme kasutades house-muusikat. Jesper Dahlb\xc3\xa4ckiga (Lenk) koost\xc3\xb6\xc3\xb6d tehes kasutati nime Sunday Brunch. 2002. aastal ilmus Sunday Brunchi kogumik "No Resistance"._NEWLINE_2002. aastal asutas Seba iseseisva trummi ja bassi plaadifirma Secret Operations. Seda peab Seba ka oma leibli alguseks. Firma esimeseks v\xc3\xa4ljalaskeks oli Seba ja Lenki lugu "Pieces", vokalistina l\xc3\xb5i kaasa Robert Manos. Seba kasutab plaadifirmat valdavalt enda loomingu v\xc3\xa4lja andmiseks._NEWLINE_Aastatel 2004\xe2\x80\x932006 tegi Seba palju koost\xc3\xb6\xc3\xb6d drumfunk\'i staari Paradoxiga, mitmes loos kuuleb ka Robert Manose h\xc3\xa4\xc3\xa4lt. 2006. aastal andsid Seba ja Paradox v\xc3\xa4lja albumi "Beats Me"._NEWLINE_2008. aastal ilmus album "Return to Forever" ja 2013. aastal "Identity"._NEWLINE_Seba on aastate jooksul korduvalt Eestis esinemas k\xc3\xa4inud.'